DA Den Europæiske Unions Tidende C 128/34

Sag anlagt den 6. marts 2008 — Arch Chemicals Inc. m.fl. mod Kommissionen

(Sag T-120/08)

(2008/C 128/74)

Processprog: engelsk

Parter

Sagsøgere: Arch Chemicals Inc. (Norwalk, De Forenede Stater), Arch Timber Protection Ltd (Castleford, Det Forenede Kongerige), Bactria Industriehygiene-Service Verwaltungs GmbH (Kirchheimbolanden, Tyskland), Rhodia UK Ltd (Watford, Det Forenede Kongerige), Sumitomo Chemical (UK) plc (London, Det Forenede Kongerige) og Troy Chemical Company BV (Maassluis, Nederlandene) (ved lawyers C. Mereu og K. Van Maldegem)

Sagsøgt: Kommissionen for De Europæiske Fællesskaber

Sagsøgernes påstande

— Sagen antages til realitetsbehandling, og der gives sagsøgerne medhold, eller subsidiært forenes spørgsmålene vedrørende formaliteten med prøvelsen af sagens realitet, eller mere subsidiært, udsættes afgørelsen vedrørende søgsmålskompetencen, indtil der afsiges dom i hovedsagen.

— Annullation af artikel 3, stk. 2, (og bilag II), artikel 4, artikel 7, stk. 3, artikel 14, stk. 2, andet afsnit, artikel 15, stk. 3, og artikel 17 i Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter.

— Det fastslås, at artikel 9, litra a), artikel 10, stk. 3, artikel 11 og artikel 16, stk. 1, i Europa-Parlamentets og Rådets direktiv 98/8/EF om markedsføring af biocidholdige produkter er retsstridige og ikke finder anvendelse på sagsøgerne.

— Det fastslås, at artikel 6, stk. 2 i Kommissionens forordning (EF) nr. 1896/2000 af 7. september 2000 om den første fase i det program, der er omhandlet i artikel 16, stk. 2, i Europa-Parlamentets og Rådets direktiv 98/8/EF om biocidholdige produkter, er retsstridige og ikke finder anvendelse på sagsøgerne.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgerne har nedlagt påstand om delvis annullation af Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (1) (herefter »den anden undersøgelsesforordning«) og om ophævelse af Kommissionens forordning (EF) nr. 2032/2003 (2), idet de har lagt til grund, at de anfægtede bestemmelser:

(i) viderefører ordlyden og/eller indholdet af bestemmelser, som oprindeligt er indført ved forordning (EF) nr. 2032/2003, og som tidligere er anfægtet af sagsøgerne (forenede sager T-75/04 — T-79/04), til den igangværende undersøgelse af stoffer på en måde, der har en skadelig indvirkning på deres rettigheder og berettigede forventninger i henhold til Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (herefter biociddirektivet) (3),

(ii) er indbyrdes modstridende og i strid med biociddirektivet, og

(iii) tilsidesætter bestemmelser i EF-traktaten og en række overordnede EF-retlige principper såsom forbuddet mod konkurrencefordrejning, retssikkerhedsprincippet og princippet om beskyttelse af den berettigede forventning, proportionalitetsprincippet, ligebehandlingsprincippet og princippet om forbud mod forskelsbehandling såvel som ejendomsretten og retten til fri erhvervsudøvelse.

Sagsøgerne har endvidere gjort gældende, at de ifølge artikel 12 i biociddirektivet som deltagere i undersøgelsesprogrammet er berettiget til formelle rettigheder og databeskyttelse vedrørende data i deres anmeldelser og komplette datadossierer i alle medlemsstater (dvs. beskyttelse mod udnyttelse). Imidlertid er sagsøgernes beskyttelse mod udnyttelse af data i henhold til artikel 12 i biociddirektivet tilsidesat de jure og de facto ved, at artikel 4 i den anden undersøgelsesforordning ikke forpligter medlemsstaterne til at annullere anmeldelser af biocidholdige produkter, som svarer til de af sagsøgerne anmeldte kombinationer af aktive stoffer/ produkttyper, og som er indgivet af konkurrenter, der ikke deltager i undersøgelsesprogrammet og ikke har adgang til data indsendt af sagsøgerne til brug for undersøgelsesprogrammet. Herudover har sagsøgerne anført, at Kommissionen har misbrugt sine beføjelser i henhold til biociddirektivet ved at gennemføre biociddirektivet på en måde, der går videre end direktivets ordlyd, og som skader sagsøgernes rettigheder og forventninger. Desuden har sagsøgerne anført, at den anfægtede bestemmelse tilsidesætter EF-traktatens bestemmelser om loyal konkurrence ved at gøre det muligt for virksomheder, som ikke deltager i undersøgelsesprogrammet, og som ikke afholder investeringsudgifter, at forblive på markedet og opnå konkurrencemæssige fordele på sagsøgernes bekostning.

Endelig har sagsøgerne gjort en ulovlighedsindsigelse gældende vedrørende artikel 6, stk. 2, i den første undersøgelsesforordning [Kommissionens forordning (EF) nr. 2032/2003] samt artikel 9, litra a), artikel 10, stk. 3, artikel 11 og artikel 16, stk. 1, i biociddirektivet.

(1) EUT 2007 L 325, s. 3.

(2) Kommissionens forordning (EF) nr. 2032/2003 af 4.11.2003 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter, og om ændring af forordning (EF) nr. 1896/2000 (EUT L 307, s. 1).

(3) EFT 1998 L 123, s. 1.